Verisure

Verisure er et internasjonalt sikkerhetskonsern som tilbyr alarmløsninger til boliger og bedrifter. Selskapet ble grunnlagt i 1988 under navnet Securitas Direct, før navnebytte i 2014 til Verisure. Det norske hovedkontoret og alarmstasjonen ligger på Skøyen i Oslo, mens innovasjonssentrene er plassert i Malmö i Sverige, Madrid i Spania, og ved konsernets hovedkontor i Versoix i Sveits. Historie Verisure ble grunnlagt i 1988 i Sverige av Dick Seger under navnet Securitas Direct og som en del av Securitas AB som har en historie som strekker seg tilbake til 1934. Securitas Direct ble deretter skilt ut som et uavhengig selskap og i løpet av 1990-tallet ble virksomheten utvidet til Europa og Latin-Amerika. Etableringen ble gjort som en satsing på privatmarkedet, fordi innbruddsalarm på den tiden stort sett kun ble benyttet på næringslokaler. Konseptet til Securitas Direct var å selge enkle systemer til en overkommelig pris for vanlige huseiere. I 1996 begynte Securitas Direct også å tilby systemer til bedrifter. I 2014 endret Securitas Direct navn til Verisure, blant annet i Norge, men i enkelte land er Securitas Direct-navnet fremdeles i bruk. Verisure proklamerte i 2021 at selskapet hadde kjøpt opp den europeiske virksomheten til Arlo som er en internasjonal leverandør av overvåkingskamera. I 2025 ble selskapet børsnotert i Stockholm. Per februar 2026 hadde selskapet over 6.2 millioner kunder internasjonalt. Verisure i Norge I Norge har alarmselskapene Hafslund Sikkerhet, Falken/Falck og Nor-Alarm blitt kjøpt opp og blitt en del av Verisure. Det norske selskapet består av en hovedenhet i Oslo, med franchisetakere spredt rundt i landet. Frem til 2014 het Verisure Securitas Direct i Norge, men byttet etter dette til Verisure. I 2019 byttet også selskapet sin visuelle fargeidentitet fra blå til rødfargen de bruker i dag. Foretaksgebyr Verisure AS ble i juni 2019 varslet om et foretaksgebyr på 766 millioner kroner etter et tilsyn foretatt av Konkurransetilsynet. Gebyret var det nest høyeste som noen gang var blitt varslet. Konkurransetilsynet mente at Verisure og konkurrenten Sector Alarm i en årrekke hadde samarbeidet for å skape kunstig høye priser for alarmsystemer i forbrukermarkedet. En person som var ansatt hos Verisure fra 2009 til 2011 hadde hevdet å ha deltatt i et møte med Sector Alarm hvor det ble diskutert fordeling av markedet. Begge selskapene bestred påstandene fra medarbeideren, som senere etablerte konkurrenten SmartVarsling. Sector Alarm vedtok gebyret uten å innrømme prissamarbeid med Verisure, men vedgikk å ha hatt kontakt med konkurrenten i et forsøk på å unngå uetterrettelighet i selgernes kamp om kundene seg imellom. Referanser Eksterne lenker (en) Offisielt nettsted (en) Verisure – kategori av bilder, video eller lyd på Commons